|  |  |
| --- | --- |
| Riigi Tugiteenuste Keskus_mono_mv_vapp.jpg |  |
| Lp Angelika TimuskRiigihangete vaidlustuskomisjonvako@fin.ee  |   |

**Hankija:**  **Riigi Tugiteenuste Keskus**

 registrikood 70007340

info@rtk.ee

**Esindaja[[1]](#footnote-1):** **Kati Eller**

Riigihangete osakonna juhataja

tel +372 56985952

e-post: kati.eller@rtk.ee

**Teenuse tellija: Eesti Kohtuekspertiisi Instituut**

 registrikood 70003572

**Vaidlustaja: LanLab OÜ**

registrikood 10590451

**Vaidlustaja esindaja: Martin Jürgenson**

Juhatuse liige

e-post martin@lanlab.ee

**VASTUS VAIDLUSTUSELE**

Riigihankes „Kapillaarsekvenaatorite ja qPCR seadmete kuluvahendid (EKEI)“ (viitenumber 272907)

Hankija taotlused:

1. Jätta vaidlustaja esitatud vaidlustus rahuldamata.
2. Vaadata vaidlustus läbi kirjalikus menetluses.
3. Jätta kõik menetluskulud, sh vaidlustuselt tasutud riigilõiv ja vaidlustusmenetlusega seotud esindaja kulud, vaidlustaja kanda.
4. ASJAOLUD
	1. Riigihangete vaidlustuskomisjon (VAKO) edastas hankijale 05.03.2024 teate esitatud vaidlustusest riigihankes „Kapillaarsekvenaatorite ja qPCR seadmete kuluvahendid (EKEI)“ (viitenumber 272907) (edaspidi riigihange) vastu võetud otsusele kvalifitseerida Lanmer OÜ (edaspidi kolmas isik). VAKO palus hankijal hiljemalt 08.03.2024 esitada VAKO-le oma seisukoht vaidlustuse kohta.
	2. Vaidlustaja taotleb sisuliselt riigihankes vastu võetud eduka pakkuja kvalifitseerimise otsuse kehtetuks tunnistamist.
	3. Hankija kinnitab, et kõik vaidlustuse lahendamiseks vajalikud dokumendid on VAKO-le elektrooniliselt kättesaadavad riigihangete registrist (RHR).
	4. Hankija ei nõustu vaidlustuses esitatud seisukohtadega kolmanda isiku kvalifitseerimise õigusvastasuse kohta ja vaidlustuses esitatud seisukohtadega. Hankija vaidleb vaidlustusele vastu, põhjendades oma seisukohta järgmiselt.
5. VASTUS VAIDLUSTUSELE
	1. Vaidlustaja leiab, et kolmas isik ei vasta riigihanke kvalifitseerimise tingimusele, mille kohaselt pidi pakkuja olema hanketeate avaldamise kuupäevale eelneva 36 kuu jooksul teostanud vähemalt ühe samalaadse lepingu, mille objektiks on kuluvahendite tarne kohtuekspertiisi valdkonnas kasutatavatele kapillaarsekvenaatoritele ja qPCR seadmetele maksumusega vähemalt 50 000 aastas (käibemaksuta).
	2. Vaidlustaja hinnangul on kolmas isik varasemalt tarninud kuluvahendeid üksnes qPCR seadmetele.
	3. Hankija on seisukohal, et kolmas isik vastab kvalifitseerimise tingimusele. Juhime tähelepanu, et hankija ei ole kvalifitseerimistingimuses sätestanud, et pakkuja peaks olema 50 000 € eest müünud kuluvahendeid nii kapillaarsekvenaatoritele kui eraldi qPCR seadmetele ega piiritlenud, et kuluvahendeid peaks olema müüdud Eesti Kohtuekspertiisi Instituudil kasutusel olevatele masinatele. Hankija ei ole tingimuses täpsustanud, millises proportsioonis peab olema müüdud ühele või teisele seadmele. Kolmas isik on esitanud varasemalt täidetud lepingu, mille maksumus ületab nõutud 50 000€. Kvalifikatsiooni sisulise kontrollimise käigus on hankija pöördunud selle lepingu teise poole (Eesti Põllumajandusloomade Jõudluskontroll edaspidi EPJ) poole, kes on kinnitanud, et kolmanda isiku poolt esitatud andmed vastavad tegelikkusele. EPJ poolt esitatud andmetest ja edastatud arvetest (VAKOle leitavad RHRis lahel „Sisedokumendid“) nähtus, et kuluvahendeid oli tarnitud nõutud mahus ning tellimustes esines kuluvahendeid, mida saab kasutada nii kapillaarsekvenaatoritele kui ka qPCR seadmetele (nt Thermo Scientific™ 339650, Nunc™ 15mL, Conical Sterile Polypropylene Centrifuge Tubes jne).
	4. Kvalifitseerimistingimuse kohaselt pidi pakkuja olema täitnud varasemalt samalaadse lepingu. Hankijale teadaolevalt on EPJ-le tarnitud kuluvahendid kasutatavad samade seadmetega, mis on kasutuses ka kohtuekspertiisi valdkonnas. Hankija kontrollis seda kvalifikatsiooni kontrollimise käigus esitatud andmete alusel. Hankija on ka teabevahetuse kaudu enne pakkumuste esitamise tähtpäeva kvalifitseerimistingimuse kohta selgitanud, et leping, millele pakkuja soovib kvalifitseerimistingimuses tugineda, võib olla sõlmitud ükskõik mis valdkonnas, kuid qPCR seadmed ja kapillaarsekvenaatorid, millele esitatud lepinguga kuluvahendeid tarniti, peavad olema kasutatavad ka kohtuekspertiisi valdkonnas. See tähendab, et kuluvahendid ise ei pea olema kasutatavad kohtuekspertiisi valdkonnas. Samad qPCR ja kapillaarelektroforeesi seadmed on kasutuses väga erinevates laborites, lisaks kohtuekspertiisile ka näiteks, meditsiini, põllumajanduse, ülikoolide jne laborites. Seega on alusetu vaidlustaja väide, et hankija on kvalifikatsiooni kontrollimisel lõdvendanud seatud kvalifitseerimistingimust.
	5. Eeltoodust tulenevalt on hankija teostanud kolmanda isiku kvalifikatsiooni osas sisulise kontrolli ning veendunud, et kolmanda isiku kvalifikatsioon vastab riigihankes seatud kvalifitseerimise tingimusele.
	6. Kokkuvõtvalt on hankija seisukohal, et riigihankes vastu võetud otsus kolmanda isiku Lanmer OÜ kvalifitseerimise kohta on nii formaalselt kui ka materiaalselt õiguspärane. Seega on vaidlustus kõikides punktides põhjendamatu ning tuleb jätta rahuldamata.

Lugupidamisega

(allkirjastatud digitaalselt)

Kati Eller

Riigihangete osakonna juhataja

1. Esindusõiguse aluseks on Riigi Tugiteenuste Keskuse peadirektori 30.03.2023 käskkirjaga nr 1-2/23/22 kinnitatud Riigi Tugiteenuste Keskuse riigihangete korraldamise ja lepingute sõlmimise korra punkt 4.6.1 (lisa 1). [↑](#footnote-ref-1)